Իսկ դրամաշնորհի ստորագրման արարողությունը, թեեւ կազմակերպված էր Բաբլոյանի կենտրոնում, դրամաշնորհը կենտրոնին չէր հատկացվում, այլ «Հավատ» անվանումով հասարակական մի կազմակերպության, որը արդեն երկու տասնամյակ զբաղվում է երեխաների լսողական խանգարումների խնդիրներով, եւ միավորում է նման խնդիրներ ունեցող երեխաների ծնողներին: «Հավատ» ՀԿ-ին Բաբլոյանի կենտրոնում տարածք են հատկացրել եւ համագործակցություն են սկսել դեռ 1990-ականներից: Այս ՀԿ-ին Ճապոնիայի դեսպանատնից 2010-ին հատկացված դրամաշնորհով հնարավոր է եղել Հայաստանի 10 ծննդատների համար ձեռք բերել նորածինների լսողության հետազոտման սարքեր, որոնցով կյանքի ընդամենը երկրորդ օրում հնարավոր է նորածինների լսողությունը ստուգել եւ խանգարումը ախտորոշել: Իսկ դատելով առողջապահական վիճակագրությունից նորածնի մոտ ախտորոշված լսողության խաթարումները վաղ բժշկական միջամտությամբ հնարավոր է բուժել: